Fejn ħrabt ja żmien bla ħin għalija? Qiegħed f'xi rokna mħabbel m'għanqbut ħsiebi? Sikwit ngħarrixlek, nara nilmaħx dellek tal-waqtiet sbieħ niġġerra 'l bogħod ma' ħbiebi. Sajmin mill-frugħa tat-tlellix ċekċieki, nimirħu ħielsa fil-widien tar-Raħal, nixxabtu w nilhġu biex narċiża naqtgħu, je' nsoffu l-għasel mix-xehdiet tan-naħal. Arani, liebes qmis tan-newl lenkieni, roqgħa fuq roqgħa – lewn dublett nannieti – u b'qorq imqatta' marbut b'qafla m'għonqi u b'qafl'oħra mehmuż xifer qalzieti. Ġo borża, ġemba ħobż u ġbejna t'Għawdex, tagħmilhom ommi mill-ħalib u x-xorrox! – u bott bi spaga, li bih nimlew l-ilma,… slaten ħenjin f'saltna mimlija b'kollox! Il-qbiż u l-ġiri, qisni tewmi t'erħa fejn mort? illum l-artrite għattbitni, biex nagħmel pass jeħtieġli ħatar jgħinni, żewġ tarġiet oħra u d-dud biss jiritni! Nixtiequ ż-żmien bla ħin li ħarab… Imma li xjaħt ma nħoss la hemm la dieqa, neħja nara farfett jew tnejn jiżżagħblu, bħal karti mżewqa jtiru qrib it-tieqa. Mortu waqtiet sajfin, imma le mittu, għax is-sebgħin l'għandi jgħibu, insir sabi… li jirxuxtaw ma' l-irxuxtar tal-muża, nerġa' niġri u naqbeż fil-widien ma' sħabi!!! Joe Ellul 16.8.89 Din il-poeżija dehret oriġinarjament fl-Imnara Vol 5(1997)4 Nru 21